আমার শিরোনাম দেখে মনে হতে পারে স্বাধীনতা দিবসকে সামনে রেখে ওই সময়কার ইতিহাস, ঘটনাপ্রবাহের আলোচনা করা নিয়ে আমার আপত্তি আছে। না সেটা না, এটা চলতেই হবে (ফালতু তর্কগুলো ছাড়া); আমাদের নতুন প্রজন্ম এসব আলোচনা শুনে, দলিলপত্র/ভিডিও দেখে, বুকে ধারন করে বেড়ে উঠবে – আমি ভীষণভাবে এর পক্ষে। একটা জাতির স্বাধীনতা সংগ্রামের তো বটেই, অন্য সব ক্ষেত্রের নৈর্ব্যক্তিক এবং বস্তুনিষ্ঠ ইতিহাস নিয়ে আলোচনা হওয়া উচিৎ। কিন্তু এই আলোচনা কি স্বাধীনতার চেতনা এবং তার বাস্তবায়নের আলোচনার চাইতে বড়? তার চাইতে বেশী অগ্রাধিকার দাবী করে? আর যখন দেখি আমাদের এই আলোচনাগুলো আমাদের সবাইকে মূল বিষয় থেকে বিচ্যুত করে দিয়েছে তখন এই আলোচনার আতিশয্য মাঝে মাঝে বিরক্তিও উদ্রেক করে।